Հայ-ամերիկյան հարաբերությունների հորիզոնն ընդլայնվում է
Հայաստանի խորհրդարանականների մեկշաբաթյա այցը Միացյալ Նահանգներ մոտեցավ ավարտին, սակայն, Սահմանադրական բարեփոխումների շրջանակներում խորհրդարանի մեծացող դերը հաշվի առնելով, դրա արդյունքները կարող են լինել տեւական:
Հայաստանի խորհրդարանականների այցը Միացյալ Նահանգների մայրաքաղաք հնարավորություն տվեց ընդլայնել ավանդական հայ-ամերիկյան հարաբերությունները, համոզված են հայ պատվիրակները: Նաիրա Զոհրաբյանի կարծիքով, սա առաջին քայլն է, որի նպատակն է՝ նոր որակի բարձրացնել Երեւանի եւ Վաշինգտոնի հարաբերությունները. «Մենք պետք է հասկանանք մի կարեւոր մեսիջ՝ աշխարհը սրընթաց փոխվում է, Ամերիկան փոխվել եւ փոխվում է եւ ԱՄՆ-ի նոր վարչակազմն ունի իր օրակարգը, որն էականորեն տարբերվում է նախորդ վարչակազմի օրակարգից: Մենք պետք է կարողանանք այդ օրակարգը ճիշտ համադրել նաեւ մեր տարածաշրջանի, մեր խնդիրների հետ»: Վաշինգտոնում հայ պատվիրակությունն անց է կացրել անկեղծ եւ խորքային քննարկումներ հայ-ամերիկյան հարաբերությունների բոլոր խնդիրների շուրջ, չխուսափելով ոչ՛ Հայաստանի ներքաղաքական իրավիճակի, ոչ՛ ղարաբաղյան կարգավորման ոչ էլ տարածաշրջանային խնդիրներից, նշում է Նաիրա Զոհրաբյանը: Իրականում, խորհրդարանականները իշխանության հենց այն ներկայացուցիչներն են, ովքեր կարող են առավել ազատ քննարկել նույնիսկ ամենաբարդ խնդիրները, ավելացնում է Արմեն Աշոտյանը: Նրա խոսքով, այսօր հայ-ամերիկյան հարաբերությունները նոր մակարդակի վրա բարձրացնելու անհրաժեշտություն է զգացվում. «Իհարկե, այսօրվա գլոբալիզացվող եւ բախումներով լի աշխարհում շատ դժվար է անգամ պահել հին գործընկերություն, իսկ մեր ամբիցիաներն ավելի մեծ են. ստեղծել գործընկերության նոր օրակարգ»: Հայաստանի եւ Միացյալ Նահանգների հարաբերությունների նոր օրակարգը պետք է լցվի հստակ բովանդակությամբ, համոզված է հայկական պատվիրակությունը ղեկավարող Ազգային Ժողովի փոխխոսնակ Արփինե Հովհաննիսյանը. «Հայաստանը հրաշալի հնարավորություններ ունի բարձր տեխնոլոգիաների ոլորտում, կարող ենք համագործակցությունը զարգացնել վերականգնվող էներգետիկայի ոլորտում: Չափազանց կարեւոր է, որ մանրամասն քննարկում ընթանա եւ փոխադարձ ընկալում լինի, թե ի՞նչ ունենք, որտե՞ղ ենք եւ ո՞ւր ենք շարժվում»: ԱՄՆ-ում Հայաստանի դեսպան Գրիգոր Հովհաննիսյանն իր կողմից ավելացնում է՝ այս այցով հայ-ամերիկյան հարաբերություններում մի նոր՝ միջխորհրդարանական բարեկամության ուղղություն բացվեց. «Հայաստանը՝ խորհրդարանական հանրապետություն է դառնում, հանրապետություն, ուր որոշումների զգալի մասը, որոշումների ընդունման գործընթացը խորհրդարանում է տեղի ունենալու: Եւ այսուհետ խորհրդարանականներն անմիջապես հարաբերություններ են զարգացնելու Միացյալ Նահանգների Կոնգրեսի հետ»: Ավարտվող այցի վերջնական արդյունքների մասին խոսելը դեռ վաղ է, սակայն, արդեն իսկ կարելի է միանշանակ ասել, որ հայ-ամերիկյան հարաբերությունների հորիզոնն ընդլայնվեց, նշում է դեսպանը: